Գլուխկոտրուկ (մուլտֆիլմ)

Գլուխկոտրուկ (անգլ.՝ Inside Out), Pixar ստուդիայի կողմից նկարահանված եռաչափ անիմացիոն ֆիլմ, դրամատիկ կատակերգություն։ Պրեմիերան տեղի է ունեցել 2015 թվականի հունիսի 18-ին Կաննի կինոփառատոնում։
Ֆիլմն ստեղծվել է Փիթ Դոկթերի յուրօրինակ մտահղացման հիման վրա։ Մուլտֆիլմի իրադարձությունները տեղի են ունենում 11-ամյա Ռայլի Անդերսոնի գլխում, որտեղ կան հինգ զգացմունքներ՝ Զայրույթը, Ուրախությունը, Տխրությունը, Զզվանքը և Վախը։ Մուլտֆիլմը արժանացել է «Օսկար» մրցանակի լավագույն անիմացիոն լիամետրաժ ֆիլմ անվանակարգում։


== Սյուժե ==
Ռայլին սովորական 11-ամյա դպրոցական է, որի գործողությունները ղեկավարում են հինգ զգացմունքները՝ Զայրույթը, Ուրախությունը, Տխրությունը, Զզվանքը և Վախը։ Նրանք ապրում են աղջկա ուղեղում, որտեղ նաև պահվում են նրա հիշողությունները, որոնք ունեն տարբեր գույնի ապակե գնդիկների տեսք։ Հիշողությունը պահպանվում է մեկ օր, այնուհետև ուղարկվում է հատուկ պահեստ։
Թվում է՝ ամեն ինչ հրաշալի է, սակայն ամեն ինչ փոխվում է, երբ Ռայլին ծնողների հետ հարազատ Մինեսոտայից տեղափոխվում է Սան Ֆրանցիսկո։ Զգացմունքները սկսում են ավելի հաճախ վիճել։
Տխրությունը ցանկանում է Մինեսոտայից մնացած պայծառ հիշողությունների երանգը փոխել և դարձնել տխուր, սակայն ուրախությունը դա փորձում է թույլ չտալ։ Կոնֆլիկտի պատճառով նրանք պատահաբար դուրս են գալիս ուղեղային կենտրոնից և ընկնում երկարաժամկետ հիշողություն։ Այդ զգացմունքները կորցնելուց հետո Ռայլիի կյանքում սկսվում է ծանր ժամանակաշրջան։
Երկարաժամկետ հիշողության մեջ Ուրախությունը և Տխրությունը հանդիպում են վարդագույն կատվափղադելֆին Բինգո-Բոնգոյին՝ Ռայլիի մանկության երևակայական ընկերոջը, որին նա արդեն մոռացել էր։ Նա համաձայնում է օգնել գլխավոր զգացմունքներին՝ վերադառնալ ուղեղային կենտրոն։ Նրանք անցնում են երևակայության, վերացական մտածողության, երազների և ենթագիտակցական վախերի միջով։ Այդ ամենն ուղեկցվում է Ռայլիի անձնային համարյա բոլոր կղզյակների ոչնչացմամբ։
Մյուս զգացմունքները, որոնք մնացել էին ուղեղային կենտրոնում, փորձում են կարգավորել Ռայլիի կյանքը, սակայն դա չի ստացվում։ Աղջիկը վիճում է ծնողների ու լավագույն ընկերուհու հետ, թողնում է հոկեյը և ի վերջո Զայրույթի ազդեցության տակ փախչում է տնից։
Ուրախությունն ու Բինգո-Բոնգոն ընկնում են հավերժական մոռացության դաշտ, որտեղ Բինգո-Բոնգոն զոհում է իրեն, որպեսզի Ռայլիի գլխավոր զգացմունքը կարողանա դուրս պրծնել։ Այդ ժամանակ Ուրախությունը հասկանում է, որ ինքը, միևնույն է, միայնակ չի կարող ղեկավարել Ռայլիի կյանքը և հասկանում է, թե ինչքան կարևոր դեր ունի Տխրությունը նրա կյանքում։ Նրանց հաջողվում է վերադառնալ ուղեղային կենտրոն և կարգավորել Ռայլիի կյանքը։


== Դերերը հնչունավորել են ==


== Երաժշտություն ==
Սաունդրեքը թողարկվեց Walt Disney Records-ի կողմից՝ 2015 թվականի հունիսի 16ին։


=== Երգերի ցանկ ===
Բոլոր երգերը գրվել են Մայքլ Ջակինոյի կողմից։


== Հետաքրքիր փաստեր ==
Զզվանքի կերպարն սկզբում մտածված էր որպես տղամարդ։
Որոշ հիշողություններ ցուցադրվում էին հենց Ռայլիի գլխից, իսկ որոշները՝ երրորդ դեմքով։ Զարմանայլի է, բայց դա գոյություն ունի նաև իրական կյանքում։
Մուլտֆիլմի առաջին կադրերում տեսնում ենք փազլի համար նախատեսված տուփեր, որոնցից մեկի վրա պատկերված են ձկներ («Նեմոյի որոնումներում» մուլտֆիլմից), իսկ մյուսի վրա՝ դինոզավր («Լավ դինոզավրը» մուլտֆիլմից)։
Մարդու մոտ կան ավելի շատ զգացմունքներ, քան այդ հինգն են։ Եվ հենց սկզբում որոշված էր ավելի շատ զգացմունքներ ընդգրկել, սակայն այդ գաղափարից հետագայում հրաժարվեցին։
Փիթ Դոկթերի խոսքերով՝ զգացմունքների յուրաքանչյուր կերպար ստեղծվել է մի բնորոշ առարկայի նմանությամբ. Ուրախությունը՝ աստղի, Տխրությունը՝ արցունքի, Զզվանքը՝ բրոկոլիի (չնայած, որ Դոկթերը հայտարարել է, որ սիրում է այն), Վախը՝ զգայուն նյարդի և Զայրույթը՝ հրակայուն աղյուսի։
«Գլուխկոտրուկ»-ի գաղափարը ծագել է այն ժամանակ, երբ ռեժիսորի դուստրը գտնվում էր անցումային տարիքում։
Ուրախությունը միակ զգացմունքն է, որը Ռայլիի գլխում պտտվում է բոբիկ։ Ռայլին նույնպես մի շարք ուրախ հիշողություններում բոբիկ է։
Ավտոբուսի վարորդը միակ կերպարն է, որի բոլոր զգացմունքները վերածվել են Զայրույթի։
Երբ Ռայլին տեսազանգով կապվում է իր ընկերուհու հետ, ընկերների ցուցակում կարելի է տեսնել DocPete անունով մի էջ։ Դա իրականում հղում է դեպի Փիթ Դոկթերը։


== Ծանոթագրություններ ==


== Արտաքին հղումներ ==
«Inside Out»(անգլ.) ֆիլմը Metacritic կայքում:
Մուլտֆիլմի թրեյլերը Archived 2015-06-12 at the Wayback Machine.